題愚溪
作者：邢恕
朝代：宋

paragraphs: 溪流貫清江，湍瀨亘百里。
龍蛇幾盤紆，雷雨忽奔駛。
石橫渠狀穿鑿，怪力祖誰氏。
突如見頭角，虎豹或蹲峙。
橫杠互枝柱，小艇俄紛委。
蘋藻翳泓澄，松竹蔭崖涘。
兩山束鳥道，側岸數魚尾。
繚然閟深幽，梵字疊危址。
鍾唄雜灘聲，亭臺森水底。
凭欄幾游目，杖策時臨履。
酒杓間茶鐺，棋枰延晝晷。
放懷得天倪，清嘯謝塵滓。
忽忘兒女縛，似接嬴秦子。
顧予拙謀身，霜鬢颯垂耳。
雅意在延齡，丹砂夙充餌。
焉得茲結廬，帳念遠桑梓。